Aseluvat ovat nyt vaikeasti saatavissa koko Suomessa. Kuva: Jukka-Pekka Moilanen

Oulun poliisilaitos on joutunut vajaan kuukauden ajan kertomaan, että aseluvat venyvät ensi vuoden puolelle. Koko maassa lomakkeet alkavat olla vähissä.

Aseluvan hakijat ovat ihmetelleet ja närkästyneet poliisin lupatiskillä, kun aselupia ei pystytäkään toimittamaan lomakkeiden puuttumisen vuoksi.

Oulun poliisilta haetaan satoja aselupia vuosittain.

Osastosihteeri Anne Naumanen kertoo, että noin kuukauden päästä voidaan tehdä uusi lomaketilausta. "Neliosaista, itsestäänjäljentävää, turvapaperille tehtyä lomaketta ei voi monistaa vanhoista", kertoo Naumanen.

Lomaketta ei voi myöskään hänen mukaansa korvata sähköisesti, sillä lomakkeen eri osat jäävät niin poliisille, aseen myyjälle kuin ostajallekin.

Lomakkeilla on valtakunnallinen toimittaja, jonka kanssa poliisihallitus on tehnyt sopimukset. Gemalton painamissa hankkimisluvan lomakkeissa on ollut laatuongelmia syksyn aikana, kommentoi Oulun lupapalveluyksikön johtaja, ylikomisario Juhani Saranki. Hänen mukaansa poliisihallitus on kilpailuttamassa lomakkeet uudelleen.

Juttua ja otsikkoa muokattu kello 16.19: Poliisihallituksesta tarkennetaan Oulun poliisilaitoksen tietoja: Lomakkeet eivät vielä ole loppuneet koko Suomesta, vaan niitä löytyy vielä muilta poliisilaitoksilta.

